I n f o r m á c i a

o 6. zasadnutí Dvojstrannej slovensko-ukrajinskej komisie pre národnostné menšiny, školstvo a kultúru

V dňoch 25. – 26. februára 2003 sa v Bratislave (SÚZA MZV SR) uskutočnilo 6. zasadnutie Dvojstrannej slovensko-ukrajinskej komisie pre národnostné menšiny, školstvo a kultúru.
Vedúcim slovenskej delegácie bol generálny riaditeľ Sekcie bilaterálnej spolupráce Ministerstva zahraničných vecí SR Maroš Šefčovič, predseda slovenskej časti komisie. Ukrajinskú delegáciu viedol predseda Štátneho výboru Ukrajiny pre národnosti a migráciu Hennadij Moskaľ, predseda ukrajinskej časti komisie. 

	Komisia a prizvaní experti sa zaoberali týmito hlavnými otázkami:

	a) Zhodnotili plnenie úloh vyplývajúcich z protokolu 5. zasadnutia komisie
-	väčšina úloh bola splnená
-	pozitívne bolo zhodnotené pokračovanie spolupráce a výmeny skúseností medzi Ukrajinou a Slovenskou republikou a tiež na regionálnej úrovni medzi predstaviteľmi miestnych orgánov štátnej správy a samosprávy prihraničných regiónov, Košického a Prešovského kraja s inštitúciami Zakarpatskej oblasti, zameranej na rozvoj spolupráce v oblasti národnostných menšín
-	bolo ocenené podpísanie niektorých zmluvných dokumentov celoštátneho významu -medzivládnej dohody o vedecko-technickej spolupráci, plánu spolupráce medzi ministerstvami kultúry na roky 2003-2006 a protokolu medzi ministerstvami školstva o spolupráci a výmene na roky 2001-2004
-	bolo ocenené uskutočnenie medzinárodného vedecko-technického seminára „Perspektívy rozvoja slovakistiky na Ukrajine“ v Užhorode a medzinárodnej konferencie „Slovensko-ukrajinské vzťahy v oblasti jazyka, literatúry, histórie a kultúry ukrajinskej národnostnej menšiny na Slovensku a slovenskej národnostnej menšiny na Ukrajine“ v Prešove. Komisia podporila reálne závery obidvoch podujatí. 

b) Strany si vymenili informácie o najdôležitejších skutočnostiach v oblasti štátnej menšinovej a krajanskej politiky. Informovali sa o aktuálnom dianí v zmluvno-právnej a inštitucionálnej základni upravujúcej a zabezpečujúcej vzťahy oboch krajín k národnostným menšinám žijúcim na ich území a ku svojim krajanom v zahraničí.
	
c) Účastníci zasadnutia komisie podrobne prerokovali stav bilaterálnej spolupráce v oblasti školstva a kultúry s osobitným dôrazom na rozvoj školstva a kultúry v krajanských komunitách. Strany sa zhodli, že je potrebné
-	podporovať všetky kroky smerujúce k rozvoju školstva a kultúry v miestach kompaktného osídlenia osôb patriacich k slovenskej a ukrajinskej národnostnej menšine,
-	podporovať rozvoj ukrajinistiky a slovakistiky na univerzitách oboch krajín vrátane zachovania súčasných a zriaďovania nových lektorátov.
			
	d) Z najdôležitejších úloh možno uviesť:
-	podporovať zriadenie všeobecnovzdelávacej školy so slovenským a ukrajinským vyučovacím jazykom v Užhorode a podľa potreby internátnej strednej školy s ukrajinským vyučovacím jazykom v Prešove
-	prijať opatrenia na zabránenie zníženia počtu existujúcich škôl a lektorátov
-	podporovať rokovania expertov k problematike úprav medzivládnej dohody o vzájomnom uznávaní rovnocennosti dokladov o vzdelaní vydaných v Slovenskej republike a na Ukrajine
-	nepodporiť návrh na premiestnenie Národnostno-etnickej redakcie Slovenského rozhlasu z Prešova
-	podporovať vydanie slovensko-ukrajinského slovníka
-	vyvíjať úsilie na vyriešenie dlhodobo otvorenej otázky týkajúcej sa zriadenia Centra ukrajinskej kultúry v Prešove a Centra slovenskej kultúry v Užhorode.

	V rámci zasadnutia komisie, slovenská strana informovala o rozšírení členstva slovenskej časti komisie o zástupcu Generálneho sekretáriátu pre zahraničných Slovákov Clauda Baláža, splnomocnenca vlády SR pre zahraničných Slovákov.
	Členovia komisie prijali na zasadnutí reglement (pravidlá) činnosti komisie, ktorý obidve strany rozpracovali v súlade s princípmi prijatými v roku 1994 na úrovni vedúcich expertov SR a Ukrajiny počas zakladajúceho zasadnutia komisie.
	Strany sa dohodli, že ďalšie zasadanie komisie sa uskutoční v roku 2004 na Ukrajine.
	6. zasadnutie komisie sa ukončilo podpisom záverečného protokolu.